CELEX: 32016D0321
Language: mt
Date: 2016-03-03 00:00:00
Title: Deċiżjoni ta' Implimentazzjoni tal-Kummissjoni (UE) 2016/321 tat-3 ta' Marzu 2016 li taġġusta l-ambitu ġeografiku tal-awtorizzazzjoni għall-kultivazzjoni tal-qamħirrum ġenetikament modifikat (Zea mays L.) MON 810 (MON-ØØ81Ø-6) (notifikata bid-dokument C(2016) 1231) (Test b'rilevanza għaż-ŻEE)

5.3.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 60/90
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/321
   tat-3 ta' Marzu 2016
   li taġġusta l-ambitu ġeografiku tal-awtorizzazzjoni għall-kultivazzjoni tal-qamħirrum ġenetikament modifikat (Zea mays L.) MON 810 (MON-ØØ81Ø-6)
   
      
         (notifikata bid-dokument C(2016) 1231)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2001/18/KE tal-Parlament Ewropew u tal-Kunsill tat-12 ta' Marzu 2001 dwar ir-rilaxx intenzjonat fl-ambjent ta' organiżmi modifikati ġenetikament u li tħassar id-Direttiva tal-Kunsill 90/220/KEE (1), u b'mod partikolari l-Artikolu 26c, paragrafu 3, tagħha,
   Billi:
   
               (1)
            
            
               Il-kultivazzjoni tal-qamħirrum ġenetikament modifikat MON 810 kienet inizjalment awtorizzata skont id-Direttiva tal-Kunsill 90/220/KEE (2) bid-Deċiżjoni tal-Kummissjoni 98/294/KE (3). Fit-3 ta' Awwissu 1998, Franza tat il-kunsens lil Monsanto Europe SA (minn hawn 'il quddiem “Monsanto”) għat-tqegħid fis-suq tal-prodotti tal-qamħirrum MON 810.
            
         
               (2)
            
            
               F'Lulju 2004, Monsanto nnotifikat iż-żrieragħ tal-qamħirrum MON 810 għall-kultivazzjoni bħala “prodotti eżistenti” skont id-dispożizzjonijiet tranżitorji stipulati fl-Artikolu 20(1)(a) tar-Regolament (KE) Nru 1829/2003 tal-Parlament Ewropew u tal-Kunsill (4). B'konsegwenza ta' dan, huma jistgħu jibqgħu jitqiegħdu fis-suq skont ir-reġim ta'“prodotti eżistenti” skont ir-Regolament (KE) Nru 1829/2003.
            
         
               (3)
            
            
               F'April 2007, Monsanto applikat għat-tiġdid skont l-Artikolu 23 tar-Regolament (KE) Nru 1829/2003 tal-awtorizzazzjoni għall-kultivazzjoni tal-qamħirrum MON 810. F'konformità mal-Artikolu 23(4) ta' dak ir-Regolament, il-perjodu ta' awtorizzazzjoni jiġi awtomatikament estiż sakemm tittieħed deċiżjoni dwar it-tiġdid tagħha.
            
         
               (4)
            
            
               Id-Direttiva (UE) 2015/412 tal-Parlament Ewropew u tal-Kunsill (5) introduċiet il-possibbiltà, għal Stat Membru, li jitlob li l-ambitu ġeografiku ta' awtorizzazzjoni għall-kultivazzjoni mogħtija diġà jkun aġġustat bl-effett li t-territorju kollu jew parti minnu ta' dak l-Istat Membru jiġi eskluż mill-kultivazzjoni. Dawn it-talbiet kellhom jiġu ppreżentati mit-2 ta' April 2015 sat-3 ta' Ottubru 2015.
            
         
               (5)
            
            
               Dsatax-il Stat Membru talbu, skont l-Artikolu 26c tad-Direttiva 2001/18/KE, il-projbizzjoni tal-kultivazzjoni tal-MON 810 fit-territorju kollu tagħhom jew f'parti minnu. Dawn it-talbiet waslu għand il-Kummissjoni qabel it-3 ta' Ottubru 2015: fit-3 ta' Lulju 2015 mil-Latvja; fis-27 ta' Lulju 2015 mill-Greċja; fil-15 ta' Settembru 2015 minn Franza; fis-17 ta' Settembru 2015 mill-Kroazja; fit-18 ta' Settembru 2015 mill-Awstrija; fil-21 ta' Settembru 2015 mill-Ungerija; fit-23 ta' Settembru 2015 min-Netherlands u l-Belġju; fl-24 ta' Settembru 2015 mill-Polonja; fil-25 ta' Settembru 2015 mil-Litwanja u r-Renju Unit; fit-30 ta' Settembru 2015 mill-Bulgarija, il-Ġermanja u Ċipru; fl-1 ta' Ottubru 2015 mid-Danimarka u l-Italja; u fit-2 ta' Ottubru 2015 mil-Lussemburgu, Malta u s-Slovenja.
            
         
               (6)
            
            
               It-talbiet kollha li waslu għand il-Kummissjoni jkopru t-territorju kollu tal-Istati Membri kkonċernati, għajr għall-Belġju, li kkomunika talba li tkopri biss it-territorju ta' Walloon, u għar-Renju Unit, li kkomunikat talba li tkopri biss it-territorji tal-Irlanda ta' Fuq, tal-Iskozja u ta' Wales. It-talba tal-Ġermanja ma tkoprix il-kultivazzjoni għal finijiet ta' riċerka.
            
         
               (7)
            
            
               Il-Kummissjoni ppreżentat kull waħda mit-talbiet tal-Istati Membri kkonċernati lil Monsanto. Monsanto ma oġġezzjonat għall-ebda waħda minn dawn it-talbiet fi żmien il-perjodu ta' tletin jum permessi mill-Artikolu 26c(3) tad-Direttiva 2001/18/KE u b'hekk ma kkonfermatx l-ambitu ġeografiku tal-awtorizzazzjoni għall-kultivazzjoni tal-qamħirrum MON 810. Skont l-Artikolu 26c(3) ta' dik id-Direttiva, l-ambitu ġeografiku tal-awtorizzazzjoni mogħtija liż-żrieragħ tal-qamħirrum MON 810 għall-kultivazzjoni għandu għalhekk jiġi aġġustat f'konformità mat-talbiet tal-Istati Membri kkonċernati, mingħajr ma tiġi applikata l-proċedura msemmija fl-Artikolu 35(2) tar-Regolament (KE) Nru 1829/2003.
            
         
               (8)
            
            
               Din id-Deċiżjoni hija bla preġudizzju għad-deċiżjoni li għandha tittieħed dwar it-tiġdid tal-awtorizzazzjoni skont l-Artikolu 23 tar-Regolament (KE) Nru 1829/2003.
            
         
               (9)
            
            
               L-informazzjoni rilevanti kollha dwar l-awtorizzazzjoni tal-qamħirrum MON 810 għandha tiddaħħal fir-reġistru Komunitarju tal-ikel u l-għalf ġenetikament modifikati, kif previst fir-Regolament (KE) Nru 1829/2003 u l-Istati Membri se jiġu infurmati b'din id-Deċiżjoni,
            
         ADOTTAT DIN ID-DEĊIŻJONI:
   Artikolu 1
   Il-kultivazzjoni ta' qamħirrum ġenetikament modifikat (Zea mays L.) MON 810 għandha tiġi pprojbita fit-territorji elenkati fl-Anness ta' din id-Deċiżjoni.
   Artikolu 2
   L-informazzjoni stabbilita f'din id-Deċiżjoni għandha tiddaħħal fir-reġistru Komunitarju tal-ikel u l-għalf ġenetikament modifikati kif imsemmi fl-Artikolu 28 tar-Regolament (KE) Nru 1829/2003.
   Artikolu 3
   Din id-Deċiżjoni hija indirizzata lil Monsanto Europe SA, Avenue de Tervuren, 270 — 272, 1150 Brussell, il-Belġju.
   
      Magħmul fi Brussell, it-3 ta' Marzu 2016.
      
         
            Għall-Kummissjoni
         
         Vytenis ANDRIUKAITIS
         
            Membru tal-Kummissjoni
         
      
   
   
      (1)  ĠU L 106, 17.4.2001, p. 1.
   
      (2)  Id-Direttiva tal-Kunsill 90/220/KEE tat-23 ta' April 1990 dwar ir-rilaxx intenzjonat fl-ambjent ta' organiżmi ġenetikament modifikati (ĠU L 117, 8.5.1990, p. 15).
   
      (3)  Id-Deċiżjoni tal-Kummissjoni 98/294/KE tat-22 ta' April 1998 rigward it-tqegħid fis-suq ta' qamħirrum modifikat ġenetikament (Zea mays L. line MON 810), skont id-Direttiva tal-Kunsill 90/220/KEE (ĠU L 131, 5.5.1998, p. 32).
   
      (4)  Ir-Regolament (KE) Nru 1829/2003 tal-Parlament Ewropew u tal-Kunsill tat-22 ta' Settembru 2003 dwar ikel u għalf modifikati ġenetikament (ĠU L 268, 18.10.2003, p. 1).
   
      (5)  Id-Direttiva (UE) 2015/412 tal-Parlament Ewropew u tal-Kunsill tal-11 ta' Marzu 2015 li temenda d-Direttiva 2001/18/KE fir-rigward tal-possibbiltà għall-Istati Membri li jirrestrinġu jew jipprojbixxu l-kultivazzjoni ta' organiżmi ġenetikament modifikati (OĠM) fit-territorju tagħhom (ĠU L 68, 13.3.2015, p. 1).
   
      ANNESS
      
         TERRITORJI FEJN IL-KULTIVAZZJONI TAL-QAMĦIRRUM MON 810 HIJA PPROJBITA
      
      
                  (1)
               
               
                  Walloon (il-Belġju);
               
            
                  (2)
               
               
                  Il-Bulgarija;
               
            
                  (3)
               
               
                  Id-Danimarka;
               
            
                  (4)
               
               
                  Il-Ġermanja (ħlief għal finijiet ta' riċerka);
               
            
                  (5)
               
               
                  Il-Greċja;
               
            
                  (6)
               
               
                  Franza;
               
            
                  (7)
               
               
                  Il-Kroazja;
               
            
                  (8)
               
               
                  L-Italja;
               
            
                  (9)
               
               
                  Ċipru;
               
            
                  (10)
               
               
                  Il-Latvja;
               
            
                  (11)
               
               
                  Il-Litwanja;
               
            
                  (12)
               
               
                  Il-Lussemburgu;
               
            
                  (13)
               
               
                  L-Ungerija;
               
            
                  (14)
               
               
                  Malta;
               
            
                  (15)
               
               
                  In-Netherlands;
               
            
                  (16)
               
               
                  L-Awstrija;
               
            
                  (17)
               
               
                  Il-Polonja;
               
            
                  (18)
               
               
                  Is-Slovenja;
               
            
                  (19)
               
               
                  L-Irlanda ta' Fuq (ir-Renju Unit);
               
            
                  (20)
               
               
                  L-Iskozja (ir-Renju Unit);
               
            
                  (21)
               
               
                  Wales (ir-Renju Unit).